กล้วยนวล

กล้วยนวล  เป็นชนิดพรรณกล้วยในสกุลกล้วยผา บางครั้งมีชื่อวิทยาศาสตร์ว่า Musa nepalensis หรือ Ensete giganteum หรือ Ensete wilsonii 

 การกระจายพันธุ์ 
เป็นพืชพื้นถิ่นในประเทศจีน ประเทศไต้หวัน ประเทศเนปาล ประเทศอินเดีย ประเทศเมียนมา ประเทศเวียดนาม และประเทศไทย นอกจากนั้นยังเป็นพื้นท้องถิ่นของประเทศในเอเชียตะวันออกเฉียงใต้ภาคพื้นสมุทรอย่าง ประเทศมาเลเซีย ประเทศอินโดนีเซีย ประเทศปาปัวนิวกินี และประเทศฟิลิปปินส์ 

 ชื่อพ้อง 
กล้วยนวลมีชื่อเรียกแตกต่างกันไปตามพื้นที่ต่าง ๆ เช่น กล้วยหัวโต (กรุงเทพมหานคร) กล้วยศาสนา (เชียงใหม่) กล้วยโทน (น่าน) อะแพละ (กะเหรี่ยง-แม่ฮ่องสอน) นอมจื่อต๋าง (เมี่ยน)

 ลักษณะทางพฤกษศาสตร์ 
พืชล้มลุก ลำต้นเป็นเหง้าไม่แตกหน่อ ลำต้นเทียมสูง 5-6 เมตร โคนป้อมใหญ่ เส้นผ่านศูนย์กลางลำต้นเทียมประมาณ 54 เซนติเมตร สีของกาบลำต้นเทียมสีเขียวมีนวลหนา ก้านใบมีสีเขียวมีร่องเปิด เส้นกลางใบสีเขียว ก้านช่อดอกขนาดใหญ่โค้งลงยาวได้ถึง 2.5 ม. ใบประดับคล้ายกล้วยผาแต่มีสีเขียว ลักษณะของใบประดับค่อนข้างป้อม สีด้านบนเขียวอมเหลือง สีด้านล่างเขียวอมเหลือง ปลายใบประดับป้านไม่ม้วน การเรียงของใบประดับเรียงสลับกับดอกและชิดติดกันมาก แต่ละใบประดับมี 10–20 ดอก กลีบรวมที่เชื่อมติดกันยาวประมาณ 2.5 ซม. ปลายแยก 3 แฉก กลีบรวมที่แยกกันรูปหัวใจ สั้นกว่ากลีบรวมที่เชื่อมติดกัน ปลายเป็นติ่ง ขนาดผลใหญ่คล้ายกล้วยผา ผลสุกสีเหลืองมีนวล รูปขอบขนานแกมรูปไข่กลับ ยาวได้ถึง 9 ซม. ป้อม ปลายแหลม เนื้อในเมื่อสุกมีสีอมม้วง มีเมล็ดมาก สีดำ ผิวเรียบ ขนาดใหญ่ประมาณ 1 เซนติเมตร

 การใช้ประโยชน์  
พืชชนิดนี้นิยมปลูกเป็นไม้ประดับ โดยมีจุดเด่นอยู่ที่โคนต้นที่อวบอ้วนทรงเป็นโขดเหมือนขวดดูแปลกตาและมีใบขนาดใหญ่
ในประเทศอินเดียนิยมนำเนื้อของผลไม้ชนิดนี้ใช้รับประทาน โดยถือเป็นพืชสมุนไพรที่มีสรรพคุณสูง และมักจะนำไปให้เด็กหรือผู้ป่วยรับประทาน นอกจากนี้ยอดอ่อนและส่วนของดอกยังนำมาปรุงเป็นผักได้อีกด้วย และตัวพืชเองก็มีความสำคัญในพิธีกรรมทางศาสนาและการเฉลิมฉลองต่าง ๆ ในท้องถิ่นอีกด้วย กล้วยนวลเป็นพืชที่รับประทานได้ ชาวเมี่ยนนำปลีไปแกง และนำกาบกล้วยไปเป็นอาหารหมู

 อ้างอิง 
หมวดหมู่:สกุลกล้วยผา
หมวดหมู่:พืชที่รับประทานได้